বিশ্বের বুকে সর্বপ্রথম নির্মিত হয় আল্লাহর এবাদতগাহ খানা-ই-কাবা মক্কায়। একটি বর্ণনা অনুযায়ী, হজরত আদম (আ.) সর্বপ্রথম এ পবিত্রতম কাবা নির্মাণ করেন। একটি হাদিসে বর্ণিত হয়েছে যে, আদম সৃষ্টির পূর্বে যখন জমিন সৃষ্টি করা হয়, তখন সর্বপ্রথম জমিনের সেই অংশটি বানানো হয়, যেখানে কাবা নির্মিত হয়েছে। অতঃপর ফেরেশতাদের মাঝে তা প্রচার করা হয় যে, উহা হবে কাবা। যখন ‘ইন্নি জায়েলুন ফিল আরবে খলিফা’ (আমি জমিনে একজন খলিফা বানাব)-এ আওয়াজ আসে এবং এতে ফেরেশতাগণ আপত্তি জানান, পরে ক্ষমা প্রার্থনা করেন, নামাজ পড়েন, তোওয়াফ করেন বায়তুল মামুরের তখন তাদের খাতা গোনা মাফ করে দেওয়া হয়। এর ফলে বলা হয়, কাবা নির্মাণ করা হোক, যাতে মানুষ গোনাহ খাতা করলে উহার তোওয়াফের মাধ্যমে তা ক্ষমা করা হবে। এসব বর্ণনা হতে জানা যায় যে, আদম সৃষ্টির পূর্বেই কাবা নির্মিত হয় এবং তা হয় আদমকে উপলক্ষ করে। আদম (আ.) কাবা নির্মাণ করেন যে কথা পূর্বেই বলা হয়েছে। অপর একটি বর্ণনায় আছে হযরত শিস (আ.) কাবা নির্মাণ করেন।